KOMMISSIONENS FORORDNING (EF) Nr. 164/97 af 30. januar 1997 om ekstraordinære støtteforanstaltninger for oksekødsmarkedet i Frankrig i henhold til beslutning 97/18/EF

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved Kommissionens forordning (EF) nr. 2222/96 (2), særlig artikel 23, og

ud fra følgende betragtninger:

Ved beslutning 97/18/EF (3) godkendte Kommissionen de foranstaltninger, som Frankrig har foreslået til bekæmpelse og udryddelse af bovin spongiform encephalopati i denne medlemsstat; ifølge ovennævnte beslutning bør der ydes finansiel støtte til Frankrig i forbindelse med slagtning af de pågældende dyr efter retningslinjerne i Kommissionens forordning (EF) nr. 716/96 af 19. april 1996 om ekstraordinære støtteforanstaltninger for oksekødsmarkedet i Det Forenede Kongerige (4), senest ændret ved forordning (EF) nr. 2423/96 (5); det bør derfor fastsættes, at EF skal yde et bidrag svarende til 70 % af markedsværdien af de slagtede dyr; med henblik på bestemmelse af markedsværdien indfører Frankrig et system, der sikrer en rimelig og objektiv vurdering af hvert enkelt dyr;

det er nødvendigt at sikre, at de pågældende kreaturer aflives og destrueres på en måde, der ikke udgør nogen trussel for menneskers eller andre dyrs sundhed; der må derfor fastsættes nærmere betingelser for destruktionen af sådanne kreaturer og for den kontrol, som de franske myndigheder skal foretage;

der bør træffes bestemmelser, der sikrer, at EF-eksperter kan kontrollere, at de fastsatte betingelser bliver overholdt;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Frankrig bemyndiges til at udbetale kompensation for kreaturer, der holdes på en bedrift på Frankrigs område, og som slagtes efter Frankrigs udryddelsesplan som godkendt ved beslutning 97/18/EF.

2. De i stk. 1 omhandlede kreaturer aflives enten på bedriften eller på en destruktionsanstalt. Ingen del af ovennævnte kreaturer må indgå i fødevare- eller foderkæden eller anvendes til kosmetiske eller farmaceutiske produkter.

Efter slagtning på bedriften skal dyrene straks transporteres til en destruktionsanstalt, hvor de skal behandles og derefter destrueres.

3. Frankrigs kompetente myndighed:

- bemyndiges uanset stk. 1 til, inden behandling og destruktion af kreaturerne, at foretage laboratorieundersøgelse af hjerner af et udvalg af slagtede dyr

- bemyndiges til inden behandling og destruktion at anvende et begrænset antal dyr til forskning og undervisning

- foretager den nødvendige administrative kontrol og overvågning på stedet af operationerne som omhandlet i stk. 2, og

- kontrollerer disse operationer ved hyppige, uvarslede inspektioner, navnlig for at efterprøve, at alt fremkommet materiale er blevet effektivt destrueret.

Kommissionen skal efter anmodning have adgang til resultaterne af disse kontroller og undersøgelser.

4. Det kræves ikke, at huder fra de i stk. 1 omhandlede kreaturer destrueres, forudsat at de er blevet behandlet på en sådan måde, at de udelukkende kan bruges til fremstilling af læder.

Artikel 2

1. Den kompensation pr. kreatur, som Frankrig ifølge artikel 1, stk. 1, skal udbetale til producenten eller dennes repræsentant, er lig med den objektive markedsværdi i Frankrig af hvert af de pågældende kreaturer bestemt efter et system for objektiv vurdering godkendt af Frankrigs kompetente myndighed.

2. EF medfinansierer de afholdte udgifter til den kompensation, der er omhandlet i stk. 1, med 70 % for kreaturer slagtet i henhold til artikel 1.

3. Uanset stk. 1 bemyndiges Frankrigs kompetente myndighed til at udbetale et tillægsbeløb for kreaturer slagtet efter denne ordning. EF medfinansierer ikke sådanne udgifter.

Artikel 3

Frankrig vedtager de nødvendige foranstaltninger til at sikre, at denne ordning anvendes korrekt. Frankrig underretter snarest muligt Kommissionen om de foranstaltninger, det har truffet, og om eventuelle ændringer heraf.

Artikel 4

Frankrigs kompetente myndighed:

a) underretter ved hver anvendelse af den i stk. 1 omhandlede plan straks Kommissionen om:

- antallet af dyr, der er blevet udvalgt til slagtning

- antallet af dyr, der er blevet slagtet

- den gennemsnitlige markedsværdi af de slagtede dyr

- de samlede tillægsbeløb, jf. artikel 2, stk. 3

efter denne ordning i den foregående uge

b) udarbejder en detaljeret rapport om kontrol foretaget ifølge de i artikel 3 omhandlede foranstaltninger og sender den til Kommissionen hvert kvartal.

Artikel 5

Uden at det i øvrigt berører artikel 9 i Rådets forordning (EØF) nr. 729/70 (6), foretager Kommissionens eksperter, som i relevante tilfælde ledsages af eksperter fra medlemsstaterne, i samarbejde med Frankrigs kompetente myndighed kontrol på stedet for at efterprøve, om alle bestemmelserne i denne forordning efterkommes.

Artikel 6

De i denne forordning fastsatte foranstaltninger anses for at være interventionsforanstaltninger efter artikel 3 i forordning (EØF) nr. 729/70.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. april 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 296 af 21. 11. 1996, s. 50.

(3) EFT nr. L 6 af 10. 1. 1997, s. 43.

(4) EFT nr. L 99 af 20. 4. 1996, s. 14.

(5) EFT nr. L 329 af 19. 12. 1996, s. 43.

(6) EFT nr. L 94 af 28. 4. 1970, s. 13.